**Thomas Georg Münster** (født 1. mars 1855 i Christiania, død 10. mars 1938 i Oslo) var bergmester. Han var en flittig entomolog med særlig interesse for biller, og var en av grunnleggerne og trolig den som tok initiativ da Norsk entomologisk forening ble stiftet.

Berg- og myntmester
-------------------

T.G. Münster var sønn av professor i metallurgi Emil Bertrand Münster og Andres Sophie With. Münster ble gift med Betzy Marie Lund 6. desember 1881. De fikk to barn, Emma og Ragnhild. Han tok *bergeksamen* i 1878 og avla *praktisk prøve* i 1879. Münster ble knyttet til Den Kongelige Mynt på Kongsberg, og Bergverket, det meste av sitt yrkesaktive liv. Han arbeidet som assistent ved Norges geologiske undersøkelse 1882–1897, for det meste på Oslofeltet. Han var myntmester 1899–1906, bergmester i Finnmark 1906–1911 og bergmester i *Østlandske distrikt* 1911–1918. 

En billesamling med løpebiller.   
(Ikke T.G. Münsters samling)

Entomologen
-----------

Han var en av stifterne og sannsynligvis den som kom med idéen da Norsk entomologisk forening ble stiftet i 1904. Han var formann i foreningen i 29 år. I 1937 ble han utnevnt til æresmedlem. 

Da han gikk av med pensjon som bergmester i 1918 ble han utnevnt til statsstipendiat for å videreføre sitt vitenskapelige arbeide med entomologien. Hans arbeidsplass var ved Zoologisk museum i Oslo. Han overlot samtidig en velorganisert insektsamling på over 80 000 biller, fordelt på 12 000 ulike arter, til Zoologisk Museum i Oslo og Bergen Museum. Han beskrev i alt 65 billearter som nye for vitenskapen.

Han ga også en omfattende privat entomologisk boksamling til Universitetsbiblioteket i Oslo. Han utarbeidet dessuten et manuskript på 12 store bind, hvor han oppsummerte samtlige, av de til da kjente funn av norske billearter. 

Han hadde idéen og var også den første redaktør av Norsk Entomologisk Tidsskrift, en ansvar han hadde fra etableringen i 1921 til 1932. Han skrev mer enn 70 entomologiske artikler.

Zoogeografi
-----------

Münster arbeidet også med zoogeografi. Sammen med Knut Dahl og Johannes Lid skrev han i 1924 verket *A division of Norway into bio-geographical sectional areas agreed upon by botanists and zoologists*;;.

Stortingsrepresentant
---------------------

Han var stortingsrepresentant for Venstre fra Kongsberg 1892–97. Ved siden av sine entomologiske virksomhet var Münster også filatelist, dertil hadde han i sitt hjem på Bygdøy en rik samling av kaktus.

Referanser
----------

1. 1 2   oppført som Thomas Georg Munster, sdei.senckenberg.de, besøkt 9. oktober 2017[Hentet fra Wikidata]
2. ↑   Stortinget og statsraadet: 1814–1914. B. 1 D. 2 : Biografier L-Ø : samt tillæg, side(r) 614[Hentet fra Wikidata]
3. ↑   Stortinget og statsrådet : 1915–1945. B. 1 : Biografier, side(r) 38[Hentet fra Wikidata]
4. ↑   Geni.com, Geni.com-ID 6000000010189100932[Hentet fra Wikidata]
5. ↑  Sømme. L. 2004. Side 61.
6. ↑  Sømme. L. 2004. Side 61.
7. ↑  Dahl, K. Lid, J. Münster, T. 1924.
8. ↑  Natvig, L.R. 1938.
9. ↑  Broch, H. 1938.

Litteratur
----------

* Broch, Hjalmar. 1939. *Minnetale over bergmester Thomas Georg Münster. Det Norske Vitenskapsakademiets årbok 1938,* side 59-63.
* Dahl, K. Lid, J. Münster, T. 1924. *A division of Norway into bio-geographical sectional areas agreed upon by botanists and zoologists.* Videnskapsselsapets Skr. Mat.nat. Klasse No. 7. 18 sider.
* Natvig, L.R.1938. *Thomas Georg Münster.* Norsk Entomologisk Tidsskrift, Bind 5. Side 49-54.
* Natvig, L.R. 1944. *Entomologien ved Det Kongelige Frederiks Universitet. 1. Tidsrommet 1813-1907.*[*død lenke*]. Norsk entomologisk tidsskrift. Bind 7 (1/2). Side 1-73.
* Sømme, L. & Hansen, L.O. (bilderedaktør). 2004. *Entomologiens historie i Norge. Norsk entomologisk forening \* 1904-2004 -*  Norsk entomologisk forening, Zoologisk museum, Universitetet i Oslo. 326 sider. ISBN 82-996923-1-8

Eksterne lenker
---------------

* (no) Thomas Georg Münster hos Norsk senter for forskningsdata politikerarkiv (nedlagt) Rediger på Wikidata


|  |  |  |
| --- | --- | --- |
| Forgjenger:**Lauritz Weidemann Meinich** | **Kongsbergs ordfører**(1892–1896) | Etterfølger:**Adolf Theodor Hansen Strengehagen** |
| Forgjenger:**Ludvig Larsen** | **Kongsbergs ordfører**(1900–1904) | Etterfølger:**Karl Kjennerud** |

|  |  |
| --- | --- |
| Oppslagsverk/autoritetsdata | Store norske leksikon **·** Historisk befolkningsregister **·** Geni
 |